## Martínez Mus anuncia l’aprovació del nou decret de mesures extraordinàries de caça i control de poblacions d’animals per a este estiu

*** El conseller de Medi Ambient, Infraestructures i Territori ha presidit el Consell Valencià de Caça
* S’han abordat els aspectes clau del nou decret d’ungulats i les ajudes per al control de senglars destinades als ajuntaments**

El conseller de Medi Ambient, Infraestructures i Territori, Vicente Martínez Mus, ha presidit el Consell Valencià de Caça, en què s’han abordat algunes de les iniciatives que ha impulsat la Conselleria en este àmbit, com el nou decret sobre ungulats, amb mesures extraordinàries de caça i control per a regular les poblacions de fauna, que s’aprovarà este estiu.

En la trobada també han participat el secretari autonòmic de Medi Ambient i Territori, Raúl Mérida; el director general de Medi Natural i Animal, Luis Gomis; la presidenta de la Federació de Caça, Lorena Martínez, així com representants dels cossos de seguretat i del sector agrícola, entre d’altres.

Durant la seua intervenció, Martínez Mus ha assenyalat que la caça i les entitats vinculades a esta pràctica, com la Federació, exercixen “un paper crucial en el manteniment dels usos tradicionals, la lluita contra la despoblació i la col·laboració amb la Generalitat en qüestions d’interés general, com el control d’espècies sobredimensionades, especialment en el cas dels senglars”.

En este sentit, s’ha referit al pla de xoc promogut per la Conselleria de Medi Ambient, que inclou, entre altres mesures, la modificació de la Llei de caça, a través de la Llei d’acompanyament, actualment en les Corts.

Respecte al decret d’ungulats silvestres (senglar, cérvol, daina, cabra muntesa, cabirol i mufló), Martínez Mus ha destacat que “és resultat del treball conjunt realitzat amb la Federació de Caça, que arreplega el sentiment majoritari del sector”.

En l’actualitat, el decret es troba en la fase final de tramitació i, després de ser revisat en el Consell Valencià de Caça, s’enviarà als servicis jurídics per a fer-ne l’informe.

L’objectiu, ha recordat el conseller, és implementar “mesures extraordinàries de caça i control per a normalitzar les poblacions de fauna”. D’esta manera, s’establiran per primera vegada en la Comunitat Valenciana les condicions de caça i les possibilitats de control en zones de sobreabundància d’estes espècies, garantint l’equilibri i la compatibilitat en els territoris afectats per l’impacte d’estes espècies en les activitats humanes i en els recursos naturals.

**Ajudes als ajuntaments**

Martínez Mus també s’ha referit a una altra de les mesures impulsades per la Conselleria, com l’orde d’ajudes destinades als ajuntaments per al control de senglars, que ascendix a 900.000 euros i es consolida per segon any consecutiu. La convocatòria està prevista per a esta primavera.

Estes ajudes pretenen atendre la demanda municipal, de manera que es facilite el control de les poblacions de senglar als ajuntaments dels municipis declarats amb sobreabundància. L’objectiu és que es destine als caçadors perquè estos actuen com a gestors cinegètics mediambientals en el control del nombre d’animals que hi ha en eixe territori.

El conseller ha assenyalat que “el repte compartit que tenim és aconseguir un control poblacional de la fauna que permeta una convivència harmònica entre espècies, garantint la seguretat de les persones i reconeixent els caçadors com a veritables gestors cinegètics i conservadors del medi ambient”.

Per a finalitzar, Martínez Mus ha assenyalat que el Consell ha demostrat “una aposta ferma i decidida per considerar la caça com una activitat essencial. Confiem a comptar amb la col·laboració de tots per a fer valdre esta pràctica i avançar en una regulació que reconega la seua importància i necessitat en la nostra Comunitat Valenciana”.

Fecha: 14/04/2025